CELEX: 32022R1216
Language: ro
Date: 2022-07-08 00:00:00
Title: Regulamentul de punere în aplicare (UE) 2022/1216 al Comisiei din 8 iulie 2022 de derogare, pentru anul 2022, de la Regulamentele de punere în aplicare (UE) nr. 809/2014, (UE) nr. 180/2014, (UE) nr. 181/2014, (UE) 2017/892, (UE) 2016/1150, (UE) 2018/274, (UE) nr. 615/2014 și (UE) 2015/1368 în ceea ce privește anumite controale administrative și la fața locului aplicabile în cadrul politicii agricole comune și de modificare a Regulamentului de punere în aplicare (UE) 2021/725

15.7.2022   
               
               
                  RO
               
               
                  Jurnalul Oficial al Uniunii Europene
               
               
                  L 188/49
               
            
         REGULAMENTUL DE PUNERE ÎN APLICARE (UE) 2022/1216 AL COMISIEI
         din 8 iulie 2022
         de derogare, pentru anul 2022, de la Regulamentele de punere în aplicare (UE) nr. 809/2014, (UE) nr. 180/2014, (UE) nr. 181/2014, (UE) 2017/892, (UE) 2016/1150, (UE) 2018/274, (UE) nr. 615/2014 și (UE) 2015/1368 în ceea ce privește anumite controale administrative și la fața locului aplicabile în cadrul politicii agricole comune și de modificare a Regulamentului de punere în aplicare (UE) 2021/725
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 62 alineatul (2),
         având în vedere Regulamentul (UE) nr. 228/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea regiunilor ultraperiferice ale Uniunii și de abrogare a Regulamentului (CE) nr. 247/2006 al Consiliului (2), în special articolul 8 și articolul 18 alineatul (1) al doilea paragraf,
         având în vedere Regulamentul (UE) nr. 229/2013 al Parlamentului European și al Consiliului din 13 martie 2013 privind măsurile specifice din domeniul agriculturii în favoarea insulelor mici din Marea Egee și de abrogare a Regulamentului (CE) nr. 1405/2006 al Consiliului (3), în special articolul 7, articolul 11 alineatul (3) și articolul 14 alineatul (1) al doilea paragraf,
         întrucât:
         
                     (1)
                  
                  
                     Din cauza pandemiei de COVID-19 și a măsurilor instituite de statele membre pentru a o combate, au apărut dificultăți administrative în toate statele membre în ceea ce privește planificarea și efectuarea la timp a numărului necesar de controale la fața locului. Dificultățile respective riscă să întârzie realizarea controalelor și efectuarea plății aferente a ajutoarelor. Totodată, fermierii sunt vulnerabili la perturbările economice provocate de pandemie și se confruntă cu dificultăți financiare și cu probleme de flux de numerar.
                  
               
                     (2)
                  
                  
                     Date fiind aceste circumstanțe fără precedent, Comisia a adoptat Regulamentele de punere în aplicare (UE) 2020/532 (4) și (UE) 2021/725 (5) ale Comisiei pentru a atenua dificultățile respective prin acordarea de derogări de la diferitele regulamente de punere în aplicare aplicabile în domeniul politicii agricole comune în ceea ce privește anumite controale administrative și la fața locului, și anume referitor la calendarul și la numărul acestora. Având în vedere prelungirea dificultăților cauzate de continuarea pandemiei de COVID-19 în 2022, este oportun să se prevadă măsuri similare și în anul 2022.
                  
               
                     (3)
                  
                  
                     Regulamentul de punere în aplicare (UE) nr. 809/2014 al Comisiei (6) prevede, printre altele, norme referitoare la calendarul controalelor la fața locului și la ratele anumitor controale la fața locului din cadrul sistemului integrat, inclusiv în ceea ce privește schemele de ajutoare pentru animale. În plus, regulamentul menționat conține norme referitoare la controalele la fața locului privind criteriile de eligibilitate, angajamentele și alte obligații legate de cererile de ajutor pentru animale și de cererile de plată din cadrul măsurilor de sprijin legate de animale, la ratele controalelor pentru alte măsuri de dezvoltare rurală decât cele pe suprafață și pentru animale și la ratele minime ale controalelor legate de ecocondiționalitate.
                  
               
                     (4)
                  
                  
                     Articolul 24 alineatul (4), articolul 48 alineatul (5), articolul 49 alineatul (1), articolul 52 alineatul (1), articolul 60 alineatul (2) și articolul 71 alineatul (3) din Regulamentul de punere în aplicare (UE) nr. 809/2014 stabilesc anumite norme pe care autoritatea competentă trebuie să le respecte pentru a efectua controale administrative sau la fața locului. Date fiind circumstanțele cauzate de pandemia de COVID-19, este adecvat să se încurajeze efectuarea acestor controale cu ajutorul teledetecției și cu utilizarea unor noi tehnologii, de exemplu a sistemelor de aeronave fără pilot la bord, a fotografiilor cu etichetare geografică, a receptoarelor sistemului global de navigație prin satelit (GNSS) combinate cu Serviciul european geostaționar mixt de navigare (EGNOS) și Galileo, a datelor obținute de sateliții Sentinel ai programului Copernicus și a altor documente justificative relevante care să fie utilizate în scopul verificării îndeplinirii criteriilor de eligibilitate, a angajamentelor sau a altor obligații din cadrul schemei de ajutoare sau al măsurii de sprijin în cauză, precum și a cerințelor și standardelor relevante pentru ecocondiționalitate.
                  
               
                     (5)
                  
                  
                     Articolul 26 alineatul (4) și articolul 42 alineatul (1) din Regulamentul de punere în aplicare (UE) nr. 809/2014 conțin norme referitoare la controalele la fața locului prin care se verifică dacă toate criteriile de eligibilitate, angajamentele și celelalte obligații sunt îndeplinite și vizează toate animalele pentru care au fost depuse cereri de ajutor sau de plată în cadrul schemelor de ajutoare pentru animale sau al măsurilor de sprijin legate de animale care trebuie controlate. Având în vedere situația actuală, este necesar să se prevadă că, dacă statele membre nu sunt în măsură să efectueze controalele la fața locului prevăzute în dispozițiile respective, iar dovezile alternative nu sunt disponibile, statele membre pot decide să efectueze controalele respective aferente anului de cerere 2022 sau anului calendaristic 2022 în orice moment al anului, cu condiția ca respectivele controale să permită verificarea îndeplinirii criteriilor de eligibilitate.
                  
               
                     (6)
                  
                  
                     Îndeplinirea mai multor obligații prevăzute în temeiul Regulamentului (UE) nr. 1306/2013 în legătură cu ecocondiționalitatea și în temeiul Regulamentului (UE) nr. 1307/2013 al Parlamentului European și al Consiliului (7) în legătură cu schemele de ajutoare și cu măsurile de sprijin pentru animale se bazează pe calendare specifice și diferențiate și, prin urmare, impune efectuarea unor controale la fața locului încadrate în calendarele respective. Din cauza măsurilor instituite de statele membre pentru combaterea pandemiei de COVID-19, nu este fezabilă efectuarea cu acuratețe a controalelor la fața locului necesare pentru verificarea îndeplinirii obligațiilor respective până la termenul-limită corespunzător. De asemenea, este posibil ca unele tipuri de controale să nu poată fi efectuate prin utilizarea de noi tehnologii, înlocuind vizitele la fermă. Așadar, în privința anumitor controale care trebuie efectuate în 2022 este necesar să se acorde derogări de la articolele 30-33, 40a, 50, 52 și 68 alineatul (1) din Regulamentul de punere în aplicare (UE) nr. 809/2014 și să se reducă rata minimă a controalelor la fața locului în comparație cu ratele normale ale controalelor privind schemele de ajutoare și măsurile de sprijin legate de suprafață și de animale, alte măsuri de dezvoltare rurală decât cele din cadrul sistemului integrat de administrare și control și, respectiv, obligațiile de ecocondiționalitate.
                  
               
                     (7)
                  
                  
                     Pentru a se menține efectul preventiv al controalelor, obligația prevăzută la articolul 35 și la articolele 50 alineatul (5) și 68 alineatul (4) din Regulamentul de punere în aplicare (UE) nr. 809/2014 de a majora ratele controalelor în urma detectării unor neconformități semnificative în cursul controalelor efectuate în anul precedent trebuie să fie menținută pentru anul de cerere 2022. Neconformitățile semnificative constatate în cursul controalelor la fața locului realizate în 2021 trebuie să impună o creștere a nivelului controalelor la fața locului pentru anul 2022. Prin urmare, statele membre care, în aplicarea articolului 35 sau a articolelor 50 alineatul (5) și 68 alineatul (4) din regulamentul respectiv, au obligația de a majora rata controalelor în anul de cerere 2022 și decid să aplice ratele reduse de control prevăzute în prezentul regulament trebuie să aplice majorările respective la ratele reduse de control prevăzute în prezentul regulament.
                  
               
                     (8)
                  
                  
                     Regulamentele de punere în aplicare (UE) nr. 180/2014 (8) și (UE) nr. 181/2014 ale Comisiei (9) prevăd rate ale controalelor pentru controalele referitoare la măsurile specifice din domeniul agriculturii în favoarea regiunilor ultraperiferice ale Uniunii și în favoarea insulelor mici din Marea Egee. Din cauza măsurilor instituite pentru combaterea pandemiei de COVID-19, care au, de asemenea, un impact negativ asupra regiunilor ultraperiferice ale Uniunii și asupra insulelor mici din Marea Egee, este necesară acordarea unor derogări de la regulamentele menționate prin extinderea posibilității de a utiliza noi tehnologii ca surse alternative de dovezi în ceea ce privește controalele și prin adaptarea ratelor controalelor în cazul controalelor la fața locului pentru anul 2022. Cu toate acestea, pentru a se menține efectul preventiv al controalelor în temeiul Regulamentelor de punere în aplicare (UE) nr. 180/2014 și (UE) nr. 181/2014, trebuie menținută obligația de a majora rata controalelor în conformitate cu articolul 59 alineatul (5) din Regulamentul (UE) nr. 1306/2013. Prin urmare, statele membre care, în aplicarea articolului 59 alineatul (5) din Regulamentul (UE) nr. 1306/2013, au obligația de a majora rata controalelor în anul de cerere 2022 și decid să aplice ratele reduse de control prevăzute în prezentul regulament trebuie să aplice majorările respective la ratele reduse de control în cauză.
                  
               
                     (9)
                  
                  
                     Articolul 24 din Regulamentul de punere în aplicare (UE) 2017/892 al Comisiei (10) prevede că statele membre trebuie să controleze, inclusiv la fața locului, criteriile de recunoaștere a organizațiilor de producători sau a asociațiilor de organizații de producători din sectorul fructelor și legumelor. Având în vedere măsurile instituite pentru a face față pandemiei de COVID-19, controalele la fața locului privind criteriile de recunoaștere nu trebuie să se aplice în anul 2022.
                  
               
                     (10)
                  
                  
                     Articolul 27 alineatul (2) din Regulamentul de punere în aplicare (UE) 2017/892 stabilește eșantionul pentru controalele la fața locului la cel puțin 30 % din totalul ajutoarelor solicitate. Din cauza măsurilor instituite pentru combaterea pandemiei de COVID-19, există riscul ca statele membre să nu poată îndeplini aceste cerințe și, prin urmare, trebuie să se permită ca statele membre să realizeze un procentaj mai redus din controalele respective în anul 2022.
                  
               
                     (11)
                  
                  
                     Articolul 27 alineatul (7) din Regulamentul de punere în aplicare (UE) 2017/892 prevede că acțiunile realizate în ceea ce privește exploatațiile individuale ale membrilor organizațiilor de producători cuprinse în eșantionul menționat la articolul 27 alineatul (2) din același regulament fac obiectul cel puțin al unei vizite pentru verificarea realizării lor. Din cauza măsurilor instituite pentru combaterea pandemiei de COVID-19, există riscul ca statele membre să nu poată îndeplini aceste cerințe și, prin urmare, trebuie ca în anul 2022 să nu fie supuse cerințelor privind frecvența vizitelor la exploatațiile individuale ale organizațiilor de producători.
                  
               
                     (12)
                  
                  
                     Articolul 29 alineatul (2) din Regulamentul de punere în aplicare (UE) 2017/892 prevede că controalele de nivelul 1 privind operațiunile de retragere vizează 100 % din cantitatea de produse retrase de pe piață, cu excepția produselor destinate distribuirii gratuite, în cazul cărora, în temeiul articolului 29 alineatul (3) din regulamentul menționat, statele membre pot controla un procentaj mai redus, dar nu mai mic de 10 % din cantitățile în cauză în cursul anului de comercializare, în cazul unei anumite organizații de producători. Din cauza măsurilor instituite pentru combaterea pandemiei de COVID-19, există riscul ca statele membre să nu poată îndeplini această cerință și trebuie să li se permită ca, în anul 2022, să controleze un procentaj mai redus, dar nu mai mic de 10 % din cantitățile în cauză în cursul anului de comercializare, în cazul oricărei organizații de producători date, inclusiv în privința tuturor celorlalte produse retrase, indiferent de destinația prevăzută a acestora.
                  
               
                     (13)
                  
                  
                     Articolul 30 alineatul (3) din Regulamentul de punere în aplicare (UE) 2017/892 prevede că fiecare control trebuie să includă un eșantion care reprezintă cel puțin 5 % din cantitățile retrase de organizația de producători în cursul anului de comercializare. Din cauza măsurilor instituite pentru combaterea pandemiei de COVID-19, există riscul ca statele membre să nu poată îndeplini această cerință și trebuie să li se permită ca, în anul 2022, să utilizeze eșantioane reprezentând cel puțin 3 % din cantitățile retrase de organizația de producători în cursul anului de comercializare 2020.
                  
               
                     (14)
                  
                  
                     Din cauza măsurilor instituite pentru combaterea pandemiei de COVID-19, va fi în continuare dificil din punct de vedere material ca statele membre să efectueze în 2022 controale la fața locului pentru cererile anuale de ajutor, controale de nivelul 1 și 2 asupra operațiunilor de retragere și controale privind recoltarea înainte de coacere și nerecoltarea astfel cum se prevede la articolul 27 alineatul (7), la articolul 29 alineatul (2), la articolul 30 alineatul (3) și, respectiv, la articolul 31 alineatele (1) și (2) din Regulamentul de punere în aplicare (UE) 2017/892. Prin urmare, trebuie să se permită statelor membre să definească controale care să fie echivalente cu controalele la fața locului, cum ar fi fotografii cu etichetare geografică, fotografii datate, rapoarte datate bazate pe supravegherea cu ajutorul dronelor, controale administrative sau videoconferințe cu beneficiarii.
                  
               
                     (15)
                  
                  
                     Din cauza măsurilor instituite pentru combaterea pandemiei de COVID-19, va fi în continuare dificil din punct de vedere material ca statele membre să efectueze în 2022 controale la fața locului sistematice și bazate pe eșantioane în ceea ce privește operațiunile pentru care se acordă sprijin în temeiul articolelor 45-52 din Regulamentul (UE) nr. 1308/2013 al Parlamentului European și al Consiliului (11). Prin urmare, derogarea de la articolul 32 alineatul (1) și de la articolul 42 alineatul (3) din Regulamentul de punere în aplicare (UE) 2016/1150 al Comisiei (12), astfel cum a fost deja introdusă în ceea ce privește exercițiile financiare 2020 și 2021, trebuie menținută și în ceea ce privește exercițiul financiar 2022, pentru a permite statelor membre să instituie controale care să fie echivalente cu controalele sistematice la fața locului, utilizând, de exemplu, fotografii datate, rapoarte datate bazate pe supravegherea cu ajutorul dronelor, controale administrative sau videoconferințe cu beneficiarii, și care să garanteze respectarea, înaintea efectuării plăților, a normelor din legislația referitoare la programele de sprijin în sectorul vitivinicol.
                  
               
                     (16)
                  
                  
                     Statelor membre le va fi, de asemenea, dificil din punct de vedere material să efectueze, în ceea ce privește exercițiul financiar 2022, până la termenul-limită prevăzut la articolul 43 alineatul (3) din Regulamentul de punere în aplicare (UE) 2016/1150, controale la fața locului sistematice asupra operațiunilor de recoltare înainte de coacere pentru care se acordă sprijin în temeiul articolului 47 din Regulamentul (UE) nr. 1308/2013. Prin urmare, trebuie introdusă o derogare prin care finalizarea controalelor să fie amânată până la 15 septembrie 2022.
                  
               
                     (17)
                  
                  
                     Articolul 27 alineatul (3) din Regulamentul de punere în aplicare (UE) 2018/274 al Comisiei (13) stabilește numărul eșantioanelor de struguri proaspeți de prelevat din plantațiile viticole în perioada în care se recoltează parcela respectivă pentru crearea băncii analitice de date izotopice menționată la articolul 39 din Regulamentul delegat (UE) 2018/273 al Comisiei (14). În cazurile în care măsurile instituite pentru combaterea pandemiei de COVID-19 nu permit în continuare statelor membre să efectueze astfel de controale, statele membre trebuie să poată aplica o derogare de la numărul minim de eșantioane.
                  
               
                     (18)
                  
                  
                     Articolul 31 alineatul (2) litera (b) din Regulamentul de punere în aplicare (UE) 2018/274 prevede că statele membre trebuie să efectueze controale anuale la fața locului care să vizeze cel puțin 5 % din numărul total al producătorilor vitivinicoli identificați în registrul plantațiilor viticole. Deoarece măsurile instituite pentru combaterea pandemiei de COVID-19 fac în continuare dificilă, din punct de vedere material, efectuarea controalelor respective în mai multe state membre producătoare de vin, acest procentaj trebuie redus pentru anul 2022. Din același motiv, trebuie să se permită statelor membre să suspende temporar, în anul 2022, controalele sistematice la fața locului prevăzute la articolul 31 alineatul (2) litera (c) din regulamentul menționat, care trebuie efectuate pentru suprafețele cultivate cu viță-de-vie neincluse în dosarul producătorului vitivinicol.
                  
               
                     (19)
                  
                  
                     În ceea ce privește programele de lucru pentru sprijinirea sectorului uleiului de măsline și al măslinelor de masă, Regulamentul de punere în aplicare (UE) nr. 615/2014 al Comisiei (15) conține norme privind controalele la fața locului pentru a verifica dacă sunt îndeplinite condițiile de acordare a finanțării din partea Uniunii. Măsurile luate pentru combaterea pandemiei de COVID-19 ar putea îngreuna efectuarea acestor controale astfel cum se prevede la articolul 6 din regulamentul respectiv. Prin urmare, este oportun să se ofere flexibilitate statelor membre, permițând înlocuirea controalelor la fața locului în anul calendaristic 2022 cu controale alternative.
                  
               
                     (20)
                  
                  
                     În ceea ce privește ajutoarele din sectorul apicol, Regulamentul de punere în aplicare (UE) 2015/1368 al Comisiei (16) conține norme privind monitorizarea și controalele referitoare la punerea corectă în aplicare a măsurilor incluse în programele apicole naționale, la cuantumul cheltuielilor suportate efectiv și la corectitudinea numărului de stupi declarat de apicultori. În conformitate cu articolul 8 alineatul (3) din regulamentul menționat, statele membre trebuie să se asigure că cel puțin 5 % din solicitanții de ajutor din cadrul programelor apicole sunt supuși controalelor la fața locului. Măsurile luate pentru combaterea pandemiei de COVID-19 ar putea îngreuna efectuarea numărului de controale la fața locului necesar pentru atingerea pragului respectiv. Prin urmare, este necesar să se prevadă o flexibilitate care să le permită statelor membre să deroge de la cerința respectivă. Cu toate acestea, derogarea respectivă nu trebuie să ducă la o creștere a riscului de efectuare a unor plăți necuvenite. Prin urmare, o eventuală reducere a numărului controalelor la fața locului trebuie compensată pe cât posibil prin controale alternative.
                  
               
                     (21)
                  
                  
                     Datorită faptului că în ultimii doi ani statelor membre le-au fost oferite diverse opțiuni de flexibilitate în ceea ce privește majorarea ratei controalelor, este important să se restabilească regula inițială, care are un efect disuasiv semnificativ, și să se clarifice anul care trebuie luat în considerare pentru stabilirea majorării ratei controalelor în conformitate cu articolul 35 și cu articolele 50 alineatul (5) și 68 alineatul (4) din Regulamentul de punere în aplicare (UE) nr. 809/2014 și cu articolul 59 alineatul (5) din Regulamentul (UE) nr. 1306/2013. Având în vedere posibilele modificări implementate de statele membre în procedurile lor de control în urma detectării de neconformități, nu este considerată adecvată aplicarea unor mecanisme corective în ceea ce privește neconformitățile constatate în timpul controalelor legate de anul de cerere 2019, trebuind să se ia în considerare anul cel mai recent. Prin urmare, este necesar să se modifice articolele 3, 5 și 6 din Regulamentul de punere în aplicare (UE) 2021/725.
                  
               
                     (22)
                  
                  
                     Derogările de la Regulamentele de punere în aplicare (UE) nr. 809/2014, (UE) nr. 180/2014, (UE) nr. 181/2014, (UE) 2017/892, (UE) 2016/1150, (UE) 2018/274, (UE) nr. 615/2014 și (UE) 2015/1368 prevăzute în prezentul regulament trebuie să permită statelor membre să evite întârzierile în ceea ce privește măsurile de control și prelucrarea cererilor de plată, evitând, în consecință, întârzierile în ceea ce privește efectuarea plăților către beneficiari pentru anul 2022. Este însă imperativ ca derogările respective să nu pericliteze buna gestiune financiară și îndeplinirea cerinței referitoare la un nivel de asigurare suficient. În consecință, statelor membre care recurg la derogările în cauză le revine răspunderea de a lua toate măsurile necesare pentru a se asigura că se evită plățile în exces și că se inițiază recuperarea sumelor plătite necuvenit. În plus, recurgerea la aceste derogări trebuie să fie inclusă în declarația de gestiune menționată la articolul 7 alineatul (3) primul paragraf litera (b) din Regulamentul (UE) nr. 1306/2013 pentru exercițiile financiare 2022 și 2023.
                  
               
                     (23)
                  
                  
                     Pentru a se asigura implementarea fără probleme a măsurilor prevăzute în prezentul regulament care sunt necesare pentru ca statele membre să organizeze campaniile de controale cu respectarea măsurilor instituite pentru combaterea pandemiei de COVID-19, prezentul regulament trebuie să intre în vigoare la data publicării sale în Jurnalul Oficial al Uniunii Europene și să se aplice retroactiv, pentru a permite statelor membre să implementeze modificările preconizate încă de la începutul campaniilor de control respective: măsurile din capitolele I și II și din capitolul III secțiunile 3 și 4 trebuie să se aplice de la 1 ianuarie 2022, corespunzând anului de cerere din Sistemul integrat de administrare și control sau anului calendaristic în cazul altor măsuri de sprijin pentru dezvoltare rurală decât cele pe suprafață și pentru animale și în cazul măsurilor din sectorul vitivinicol; măsurile din capitolul III secțiunile 1 și 2 trebuie să se aplice de la 16 octombrie 2021, corespunzând exercițiului financiar, iar măsurile din capitolul III secțiunea 5 trebuie să se aplice de la 1 august 2021, corespunzând anului apicol.
                  
               
                     (24)
                  
                  
                     Măsurile prevăzute în prezentul regulament sunt conforme cu avizul Comitetului pentru fondurile agricole, al Comitetului privind plățile directe, al Comitetului privind dezvoltarea rurală și al Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         CAPITOLUL I
         
            DEROGĂRI DE LA REGULAMENTUL (UE) NR. 809/2014
         
         
            Articolul 1
            Prin derogare de la articolul 24 alineatul (4), de la articolul 48 alineatul (5), de la articolul 49 alineatul (1), de la articolul 52 alineatul (1), de la articolul 60 alineatul (2) al treilea paragraf și de la articolul 71 alineatul (3) din Regulamentul de punere în aplicare (UE) nr. 809/2014, date fiind măsurile luate pentru combaterea pandemiei de COVID-19, în ceea ce privește controalele care trebuie efectuate pentru anul de cerere 2022 sau, respectiv, pentru anul calendaristic 2022 în legătură cu schemele de ajutoare pe suprafață, statele membre pot decide să renunțe complet la inspecțiile fizice care ar fi trebuit efectuate în conformitate cu regulamentul menționat, în special la vizitele pe teren și la controalele la fața locului, înlocuindu-le cu utilizarea fotointerpretării ortoimaginilor prin satelit sau aeriene sau cu utilizarea de tehnologii noi cum ar fi fotografiile cu etichetare geografică ori a altor probe relevante, inclusiv a documentelor justificative furnizate de beneficiar la solicitarea autorității competente care ar permite formularea, într-un mod considerat satisfăcător de către autoritatea competentă, a unor concluzii definitive.
            Dacă vizitele la locul de desfășurare a operațiunii pentru care se acordă sprijin sau la locul investiției menționate la articolul 48 alineatul (5) din Regulamentul de punere în aplicare (UE) nr. 809/2014 nu pot fi înlocuite cu documente justificative relevante, statele membre efectuează vizitele respective după efectuarea plății finale.
         
         
            Articolul 2
            Prin derogare de la articolul 26 alineatul (4) și de la articolul 42 alineatul (1) din Regulamentul de punere în aplicare (UE) nr. 809/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului în termenul prevăzut de dispozițiile respective, iar metodele alternative, inclusiv utilizarea de tehnologii noi, nu pot oferi dovezile necesare, statele membre pot decide să efectueze respectivele controale pentru anul de cerere 2022 sau, respectiv, pentru anul calendaristic 2022 în orice moment al anului, cu condiția ca respectivele controale să permită verificarea îndeplinirii criteriilor de eligibilitate.
         
         
            Articolul 3
            
               (1)   Dacă, din cauza măsurilor instituite pentru combaterea pandemiei de COVID-19, statele membre nu sunt în măsură să efectueze controale la fața locului în anul de cerere 2022 sau, respectiv, în anul calendaristic 2022 în conformitate cu cerințele prevăzute la articolele 30-33, la articolul 40a alineatul (1) primul paragraf litera (c), la articolul 40a alineatul (2) litera (b), la articolul 50 alineatul (1) primul paragraf, la articolul 52 alineatul (2), la articolul 60 alineatul (2) al treilea paragraf și la articolul 68 alineatul (1) primul paragraf din Regulamentul de punere în aplicare (UE) nr. 809/2014, statele membre pot decide să aplice normele prevăzute, respectiv, la alineatele (2)-(10) ale prezentului articol.
            
            
               (2)   Prin derogare de la articolul 30 din Regulamentul de punere în aplicare (UE) nr. 809/2014, în anul de cerere 2022 rata controalelor trebuie să fie de cel puțin:
               
                           (a)
                        
                        
                           3 % din totalul beneficiarilor care depun cereri în cadrul schemei de plată de bază sau al schemei de plată unică pe suprafață;
                        
                     
                           (b)
                        
                        
                           3 % din totalul beneficiarilor care depun cereri pentru plata redistributivă;
                        
                     
                           (c)
                        
                        
                           3 % din totalul beneficiarilor care depun cereri pentru plata pentru zonele cu constrângeri naturale;
                        
                     
                           (d)
                        
                        
                           3 % din totalul beneficiarilor care depun cereri pentru plata pentru tinerii fermieri;
                        
                     
                           (e)
                        
                        
                           3 % din totalul beneficiarilor care depun cereri pentru plățile pe suprafață din cadrul sprijinului cuplat facultativ;
                        
                     
                           (f)
                        
                        
                           3 % din totalul beneficiarilor care depun cereri pentru plata din cadrul schemei pentru micii fermieri;
                        
                     
                           (g)
                        
                        
                           10 % din suprafețele declarate pentru producția de cânepă;
                        
                     
                           (h)
                        
                        
                           3 % din totalul beneficiarilor care depun cereri pentru plata specifică pentru cultura de bumbac.
                        
                     Statele membre care, în conformitate cu articolul 36 din Regulamentul de punere în aplicare (UE) nr. 809/2014, au decis deja să reducă la 3 % ratele controalelor în cazul anumitor scheme pot reduce și mai mult, la 1 %, procentajele stabilite în prezentul alineat pentru schemele respective. Statele membre care au introdus un sistem de autorizare prealabilă pentru cultivarea cânepii în conformitate cu articolul 36 alineatul (6) din regulamentul respectiv nu reduc și mai mult rata de control sub 10 %.
            
            
               (3)   Prin derogare de la articolul 31 din Regulamentul de punere în aplicare (UE) nr. 809/2014, în anul de cerere 2022 rata controalelor trebuie să fie de cel puțin:
               
                           (a)
                        
                        
                           3 % din totalul beneficiarilor care trebuie să respecte practicile agricole benefice pentru climă și mediu;
                        
                     
                           (b)
                        
                        
                           1 % din:
                           
                                       (i)
                                    
                                    
                                       fie toți beneficiarii care se califică pentru plata de ecologizare, sunt scutiți de obligațiile privind diversificarea culturilor și zonele de interes ecologic prin neatingerea pragurilor menționate la articolele 44 și 46 din Regulamentul (UE) nr. 1307/2013 și nu sunt vizați de obligațiile menționate la articolul 45 din respectivul regulament;
                                    
                                 
                                       (ii)
                                    
                                    
                                       fie, în anii în care dispozițiile articolului 44 din Regulamentul delegat (UE) nr. 639/2014 al Comisiei (17) nu se aplică într-un stat membru, beneficiarii care se califică pentru plata de ecologizare, sunt scutiți de obligațiile privind diversificarea culturilor și zonele de interes ecologic prin neatingerea pragurilor menționate la articolele 44 și 46 din Regulamentul (UE) nr. 1307/2013 și nu sunt vizați de obligația menționată la articolul 45 alineatul (1) din respectivul regulament;
                                    
                                 
                     
                           (c)
                        
                        
                           3 % din totalul beneficiarilor care trebuie să respecte practicile în materie de înverzire și care utilizează schemele de certificare de mediu naționale sau regionale menționate la articolul 43 alineatul (3) litera (b) din Regulamentul (UE) nr. 1307/2013.
                        
                     Rata controalelor menționată la primul paragraf litera (a) cuprinde, în același timp, cel puțin 3 % din totalul beneficiarilor care dețin suprafețe acoperite cu pășuni permanente sensibile din punct de vedere ecologic în zone vizate de Directiva 92/43/CEE a Consiliului (18) sau de Directiva 2009/147/CE a Parlamentului European și a Consiliului (19) și alte suprafețe sensibile menționate la articolul 45 alineatul (1) din Regulamentul (UE) nr. 1307/2013.
            
            
               (4)   Prin derogare de la articolul 32 din Regulamentul de punere în aplicare (UE) nr. 809/2014, în anul de cerere 2022 rata controalelor trebuie să fie de cel puțin:
               
                           (a)
                        
                        
                           3 % din totalul beneficiarilor care depun cereri în cadrul măsurilor de dezvoltare rurală;
                        
                     
                           (b)
                        
                        
                           3 % din totalul colectivelor care depun o cerere colectivă.
                        
                     Pentru rata controalelor menționată la primul paragraf litera (a), în cazul măsurilor prevăzute la articolele 28 și 29 din Regulamentul (UE) nr. 1305/2013 al Parlamentului European și al Consiliului (20), rata controalelor de 3 % se atinge la nivelul măsurii individuale.
            
            
               (5)   Prin derogare de la articolul 33 din Regulamentul de punere în aplicare (UE) nr. 809/2014, în anul de cerere 2022 rata de control trebuie să fie de cel puțin 3 % din totalul beneficiarilor care depun cereri în cadrul schemelor de ajutoare pentru animale, vizând cel puțin 3 % dintre animale.
            
            
               (6)   Prin derogare de la articolul 40a alineatul (1) primul paragraf litera (c) prima teză din Regulamentul de punere în aplicare (UE) nr. 809/2014, controalele relevante în ceea ce privește criteriile de eligibilitate, angajamentele și alte obligații trebuie să fie efectuate pentru cel puțin 3 % dintre beneficiarii vizați.
            
            
               (7)   Prin derogare de la articolul 40a alineatul (2) litera (b) din Regulamentul de punere în aplicare (UE) nr. 809/2014, controalele în ceea ce privește conținutul de tetrahidrocanabinol din culturile de cânepă trebuie să fie efectuate pentru cel puțin 10 % din suprafață.
            
            
               (8)   Prin derogare de la articolul 50 alineatul (1) primul paragraf și de la articolul 60 alineatul (2) al treilea paragraf din Regulamentul de punere în aplicare (UE) nr. 809/2014, în anul calendaristic 2022 rata controalelor trebuie să fie de cel puțin 3 %.
            
            
               (9)   Prin derogare de la articolul 52 alineatul (2) din Regulamentul de punere în aplicare (UE) nr. 809/2014, în anul calendaristic 2022 rata controalelor pentru controalele ex post trebuie să fie de cel puțin 0,6 %.
            
            
               (10)   Prin derogare de la articolul 68 alineatul (1) primul paragraf din Regulamentul de punere în aplicare (UE) nr. 809/2014, rata controalelor pentru ecocondiționalitate în anul de cerere 2022 trebuie să fie de cel puțin 0,5 %.
            
         
         CAPITOLUL II
         
            DEROGĂRI DE LA MĂSURILE SPECIFICE ÎN FAVOAREA REGIUNILOR ULTRAPERIFERICE ALE UNIUNII ȘI ÎN FAVOAREA INSULELOR MICI DIN MAREA EGEE
         
         
            SECȚIUNEA 1
         
         
            
               Derogări de la Regulamentul de punere în aplicare (UE) nr. 180/2014
            
         
         
            Articolul 4
            
               (1)   Prin derogare de la articolul 16 alineatul (2) din Regulamentul de punere în aplicare (UE) nr. 180/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele fizice în regiunile ultraperiferice în conformitate cu normele stabilite de dispoziția respectivă, statele membre pot decide ca în anul 2022 să organizeze controale fizice în conformitate cu normele prevăzute la alineatul (2) din prezentul articol.
            
            
               (2)   Controalele fizice efectuate în regiunea ultraperiferică în cauză la importul, introducerea, exportul și expedierea produselor agricole implică un eșantion reprezentativ în proporție de cel puțin 3 % din licențele și certificatele prezentate în conformitate cu articolul 9 din Regulamentul de punere în aplicare (UE) nr. 180/2014.
            
            
               (3)   Prin derogare de la articolul 22 din Regulamentul de punere în aplicare (UE) nr. 180/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului în regiunile ultraperiferice în conformitate cu normele stabilite la articolul menționat, statele membre pot decide ca în anul 2022 să organizeze controale la fața locului în conformitate cu normele prevăzute la alineatul (4) din prezentul articol.
            
            
               (4)   Pe baza unei analize a riscurilor efectuate în conformitate cu articolul 24 alineatul (1) din Regulamentul de punere în aplicare (UE) nr. 180/2014, autoritățile competente efectuează controale la fața locului pe un eșantion de cel puțin 3 % din cererile de ajutor. Eșantionul reprezintă, de asemenea, cel puțin 3 % din cuantumurile care fac obiectul ajutoarelor pentru fiecare acțiune.
            
            
               (5)   Prin derogare de la articolul 16 alineatul (2) și de la articolul 22 din Regulamentul de punere în aplicare (UE) nr. 180/2014, dacă, din cauza măsurilor luate pentru combaterea pandemiei de COVID-19, statele membre nu sunt în măsură să efectueze controalele la fața locului privind măsurile specifice în favoarea regiunilor ultraperiferice în conformitate cu normele prevăzute în dispozițiile respective pentru anul 2022, statele membre pot decide:
               
                           (a)
                        
                        
                           înlocuirea controalelor la fața locului cu utilizarea unor noi tehnologii, inclusiv a fotografiilor cu etichetare geografică, a fotografiilor datate, a rapoartelor datate bazate pe supravegherea cu ajutorul dronelor, a videoconferințelor cu beneficiarii sau a oricăror documente justificative relevante pe care se poate baza verificarea punerii corecte în aplicare a măsurilor;
                        
                     
                           (b)
                        
                        
                           efectuarea respectivelor controale în orice moment al anului, cu condiția ca respectivele controale să permită, în continuare, verificarea îndeplinirii criteriilor de eligibilitate, inclusiv după efectuarea plății finale.
                        
                     
         
         
            SECȚIUNEA 2
         
         
            
               Derogări de la Regulamentul de punere în aplicare (UE) nr. 181/2014
            
         
         
            Articolul 5
            
               (1)   Prin derogare de la articolul 13 alineatul (2) din Regulamentul de punere în aplicare (UE) nr. 181/2014, dacă, din cauza măsurilor luate pentru combaterea pandemiei de COVID-19, Grecia nu este în măsură să efectueze controalele fizice în conformitate cu normele stabilite de dispoziția respectivă, Grecia poate decide ca în anul 2022 să organizeze controale fizice în conformitate cu normele prevăzute la alineatul (2) din prezentul articol.
            
            
               (2)   Controalele fizice efectuate în insulele mici din Marea Egee la introducerea produselor agricole implică un eșantion reprezentativ în proporție de cel puțin 3 % din certificatele prezentate în conformitate cu articolul 7 din Regulamentul de punere în aplicare (UE) nr. 181/2014. Controalele fizice efectuate în insulele mici din Marea Egee la exportul sau expedierea prevăzute în secțiunea 3 din regulamentul menționat implică un eșantion reprezentativ în proporție de cel puțin 3 % din operațiuni, pe baza profilurilor de risc stabilite de Grecia.
            
            
               (3)   Prin derogare de la articolul 20 din Regulamentul de punere în aplicare (UE) nr. 181/2014, dacă, din cauza măsurilor luate pentru combaterea pandemiei de COVID-19, Grecia nu este în măsură să efectueze controalele la fața locului în conformitate cu normele stabilite la articolul respectiv, Grecia poate decide ca în anul 2022 să organizeze controale la fața locului în conformitate cu normele prevăzute la alineatul (4) din prezentul articol.
            
            
               (4)   Pe baza unei analize a riscurilor în conformitate cu articolul 22 alineatul (1) din Regulamentul de punere în aplicare (UE) nr. 181/2014, autoritățile competente efectuează controale la fața locului pe un eșantion, pentru fiecare acțiune, de cel puțin 3 % din cererile de ajutor. Eșantionul reprezintă, de asemenea, cel puțin 3 % din cuantumurile care fac obiectul ajutoarelor pentru fiecare acțiune.
            
            
               (5)   Prin derogare de la articolul 13 alineatul (2) și de la articolul 20 din Regulamentul de punere în aplicare (UE) nr. 181/2014, dacă, din cauza măsurilor luate pentru combaterea pandemiei de COVID-19, Grecia nu este în măsură să efectueze controalele la fața locului privind măsurile specifice în favoarea insulelor mici din Marea Egee în conformitate cu normele prevăzute în dispozițiile respective pentru anul 2022, Grecia poate decide:
               
                           (a)
                        
                        
                           înlocuirea controalelor la fața locului cu utilizarea unor noi tehnologii, inclusiv a fotografiilor cu etichetare geografică, a fotografiilor datate, a rapoartelor datate bazate pe supravegherea cu ajutorul dronelor, a videoconferințelor cu beneficiarii sau a oricăror documente justificative relevante pe care se poate baza verificarea punerii corecte în aplicare a măsurilor;
                        
                     
                           (b)
                        
                        
                           efectuarea respectivelor controale în orice moment al anului, cu condiția ca respectivele controale să permită, în continuare, verificarea îndeplinirii criteriilor de eligibilitate, inclusiv după efectuarea plății finale.
                        
                     
         
         CAPITOLUL III
         
            DEROGĂRI DE LA NORMELE DE PUNERE ÎN APLICARE A ORGANIZĂRII COMUNE A PIEȚELOR
         
         
            SECȚIUNEA 1
         
         
            
               Derogări de la Regulamentul de punere în aplicare (UE) 2017/892
            
         
         
            Articolul 6
            
               (1)   Prin derogare de la articolul 24 din Regulamentul de punere în aplicare (UE) 2017/892, controalele la fața locului privind criteriile de recunoaștere nu trebuie să se aplice pentru anul 2022.
            
            
               (2)   Prin derogare de la articolul 27 alineatul (2) din Regulamentul de punere în aplicare (UE) 2017/892, în anul 2022 controalele la fața locului menționate la articolul 27 din regulamentul respectiv vizează un eșantion care reprezintă cel puțin 10 % din totalul ajutoarelor solicitate pentru anul 2021.
            
            
               (3)   Prin derogare de la articolul 27 alineatul (7) din Regulamentul de punere în aplicare (UE) 2017/892, în cazul controalelor la fața locului efectuate în 2022 nu se aplică regula potrivit căreia acțiunile privind exploatațiile individuale ale membrilor organizațiilor de producători cuprinse în eșantionul menționat la articolul 27 alineatul (2) din regulamentul menționat fac obiectul cel puțin al unei vizite la locul realizării acțiunii pentru verificarea realizării acesteia.
            
            
               (4)   Prin derogare de la articolul 29 alineatul (2) din Regulamentul de punere în aplicare (UE) 2017/892, în anul 2022, în cazul tuturor produselor retrase, indiferent de destinația prevăzută a acestora, statele membre pot controla un procentaj mai redus decât cel prevăzut în dispoziția respectivă, cu condiția ca procentajul să nu fie mai mic de 10 % din cantitățile în cauză în cursul anului de comercializare, în cazul oricărei organizații de producători date.
            
            
               (5)   Prin derogare de la articolul 30 alineatul (3) din Regulamentul de punere în aplicare (UE) 2017/892, în anul 2022, fiecare control include un eșantion care reprezintă cel puțin 3 % din cantitățile retrase de organizația de producători în cursul anului de comercializare 2021.
            
            
               (6)   Prin derogare de la articolul 27 alineatele (2) și (7), de la articolul 29 alineatul (2), de la articolul 30 alineatul (3) și de la articolul 31 alineatele (1) și (2) din Regulamentul de punere în aplicare (UE) 2017/892, în anul 2022, dacă măsurile luate pentru combaterea pandemiei de COVID-19 nu permit statelor membre să efectueze controale la fața locului în conformitate cu dispozițiile menționate, controalele respective la fața locului pot fi înlocuite cu alte tipuri de controale, care urmează să fie definite de statele membre, de exemplu fotografii cu etichetare geografică, fotografii datate, rapoarte datate bazate pe supravegherea cu ajutorul dronelor, controale administrative sau videoconferințe cu beneficiarii.
            
         
         
            SECȚIUNEA 2
         
         
            
               Derogări de la Regulamentul de punere în aplicare (UE) 2016/1150
            
         
         
            Articolul 7
            
               (1)   Prin derogare de la articolul 32 alineatul (1) și de la articolul 42 alineatul (3) din Regulamentul de punere în aplicare (UE) 2016/1150, în cursul exercițiului financiar 2022, dacă măsurile luate pentru combaterea pandemiei de COVID-19 nu permit statelor membre să efectueze controale la fața locului în conformitate cu dispozițiile menționate, controalele respective pot fi înlocuite cu alte tipuri de controale, care urmează să fie definite de statele membre, de exemplu fotografii datate, rapoarte datate bazate pe supravegherea cu ajutorul dronelor, controale administrative sau videoconferințe cu beneficiarii, astfel încât să se garanteze respectarea normelor referitoare la programele de sprijin în sectorul vitivinicol.
            
            
               (2)   Prin derogare de la articolul 43 alineatul (3) din Regulamentul de punere în aplicare (UE) 2016/1150, în exercițiul financiar 2022, dacă măsurile luate pentru combaterea pandemiei de COVID-19 nu permit statelor membre să efectueze controale la fața locului în conformitate cu dispoziția menționată, controalele respective privind operațiunile de recoltare înainte de coacere se efectuează până la 15 septembrie 2022.
            
         
         
            SECȚIUNEA 3
         
         
            
               Derogări de la Regulamentul de punere în aplicare (UE) 2018/274
            
         
         
            Articolul 8
            
               (1)   Prin derogare de la articolul 27 alineatul (3) din Regulamentul de punere în aplicare (UE) 2018/274, dacă, în perioada de recoltare a strugurilor din anul 2022, măsurile luate pentru combaterea pandemiei de COVID-19 nu permit statelor membre să colecteze și să prelucreze suficienți struguri proaspeți pentru a constitui numărul de eșantioane prevăzut în partea II a anexei III la regulamentul menționat, statele membre pot aplica o derogare de la respectivul număr de eșantioane.
            
            
               (2)   Prin derogare de la articolul 31 alineatul (2) litera (b) din Regulamentul de punere în aplicare (UE) 2018/274, dacă măsurile luate pentru combaterea pandemiei de COVID-19 nu permit statelor membre să efectueze controale la fața locului în 2022 în conformitate cu dispoziția menționată, statele membre efectuează astfel de controale care vizează cel puțin 3 % din numărul total al producătorilor vitivinicoli identificați în registrul plantațiilor viticole.
            
            
               (3)   Prin derogare de la articolul 31 alineatul (2) litera (c) din Regulamentul de punere în aplicare (UE) 2018/274, în 2022 statele membre pot suspenda temporar controalele sistematice la fața locului efectuate pentru suprafețele cultivate cu viță-de-vie care nu sunt incluse în dosarul producătorului vitivinicol, dacă măsurile luate pentru combaterea pandemiei de COVID-19 nu permit statelor membre efectuarea controalelor respective.
            
         
         
            SECȚIUNEA 4
         
         
            
               Derogări de la Regulamentul de punere în aplicare (UE) nr. 615/2014
            
         
         
            Articolul 9
            Prin derogare de la articolul 6 din Regulamentul de punere în aplicare (UE) nr. 615/2014, dacă măsurile luate pentru combaterea pandemiei de COVID-19 nu permit statelor membre să efectueze în timp util controalele la fața locului în anul calendaristic 2022, statele membre pot decide să înlocuiască parțial sau în întregime controalele la fața locului cu controale administrative sau cu utilizarea de dovezi relevante, inclusiv fotografii cu etichetare geografică, conversații video sau alte dovezi în format electronic.
         
         
            SECȚIUNEA 5
         
         
            
               Derogări de la Regulamentul de punere în aplicare (UE) 2015/1368
            
         
         
            Articolul 10
            Prin derogare de la articolul 8 alineatul (3) din Regulamentul de punere în aplicare (UE) 2015/1368, în cursul anului apicol 2022 statele membre pot decide să se abată de la pragul de 5 % referitor la controalele la fața locului asupra solicitanților de ajutor din cadrul programelor apicole, cu condiția să înlocuiască controalele la fața locului planificate cu controale alternative, solicitând fotografii, purtând conversații video sau prin orice altă modalitate pe care se poate baza verificarea implementării corecte a măsurilor incluse în programul apicol.
         
         CAPITOLUL IV
         
            MODIFICĂRI ALE REGULAMENTULUI DE PUNERE ÎN APLICARE (UE) 2021/725
         
         
            Articolul 11
            Regulamentul de punere în aplicare (UE) 2021/725 se modifică după cum urmează:
            
                        1.
                     
                     
                        Articolul 3 se modifică după cum urmează:
                        
                                    (a)
                                 
                                 
                                    alineatul (6) se înlocuiește cu următorul text:
                                    
                                       „(6)   Prin derogare de la articolul 35 din Regulamentul de punere în aplicare (UE) nr. 809/2014, statele membre pot decide să nu aplice majorarea ratei controalelor care ar fi trebuit aplicată în anul de cerere 2021 pentru schemele de ajutoare și pentru măsurile de sprijin menționate la alineatele (2)-(5) din prezentul articol.”;
                                    
                                 
                              
                                    (b)
                                 
                                 
                                    alineatul (10) se înlocuiește cu următorul text:
                                    
                                       „(10)   Prin derogare de la articolul 50 alineatul (5) din Regulamentul de punere în aplicare (UE) nr. 809/2014, statele membre pot decide să nu aplice majorarea ratei controalelor care ar fi trebuit aplicată în anul calendaristic 2021 pentru schemele de ajutoare și pentru măsurile de sprijin menționate la alineatele (2)-(5) din prezentul articol.”;
                                    
                                 
                              
                                    (c)
                                 
                                 
                                    alineatul (13) se înlocuiește cu următorul text:
                                    
                                       „(13)   Prin derogare de la articolul 68 alineatul (4) din Regulamentul de punere în aplicare (UE) nr. 809/2014, statele membre pot decide să nu aplice majorarea ratei controalelor care ar fi trebuit aplicată în anul de cerere 2021.”
                                    
                                 
                              
                  
                        2.
                     
                     
                        La articolul 5, alineatul (6) se înlocuiește cu următorul text:
                        
                           „(6)   Prin derogare de la articolul 59 alineatul (5) din Regulamentul (UE) nr. 1306/2013, statele membre pot decide să nu aplice majorarea ratei controalelor care ar fi trebuit aplicată în anul de cerere 2021 pentru schemele de ajutoare și pentru măsurile de sprijin menționate la alineatele (1)-(5) din prezentul articol.”
                        
                     
                  
                        3.
                     
                     
                        La articolul 6, alineatul (6) se înlocuiește cu următorul text:
                        
                           „(6)   Prin derogare de la articolul 59 alineatul (5) din Regulamentul (UE) nr. 1306/2013, Grecia poate decide să nu aplice majorarea ratei controalelor care ar fi trebuit aplicată în anul de cerere 2021 pentru schemele de ajutoare și pentru măsurile de sprijin menționate la alineatele (1)-(5) din prezentul articol.”
                        
                     
                  
         CAPITOLUL V
         
            DISPOZIȚII GENERALE
         
         
            Articolul 12
            În cazul statelor membre care aplică dispozițiile de la capitolele I, II și III, declarația de gestiune care trebuie întocmită în conformitate cu articolul 7 alineatul (3) primul paragraf litera (b) din Regulamentul (UE) nr. 1306/2013 include, pentru exercițiile financiare 2022 și 2023, o confirmare a faptului că a fost evitată efectuarea de plăți în exces către beneficiari și că a fost inițiată recuperarea sumelor plătite necuvenit, pe baza verificării tuturor informațiilor necesare.
         
         CAPITOLUL VI
         
            DISPOZIȚII FINALE
         
         
            Articolul 13
            Prezentul regulament intră în vigoare la data publicării în Jurnalul Oficial al Uniunii Europene.
            Capitolele I și II, capitolul III secțiunile 3 și 4 și capitolul IV se aplică de la 1 ianuarie 2022.
            Capitolul III secțiunile 1 și 2 se aplică de la 16 octombrie 2021.
            Capitolul III secțiunea 5 se aplică de la 1 august 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 iulie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 347, 20.12.2013, p. 549.
         
            (2)  JO L 78, 20.3.2013, p. 23.
         
            (3)  JO L 78, 20.3.2013, p. 41.
         
            (4)  Regulamentul de punere în aplicare (UE) 2020/532 al Comisiei din 16 aprilie 2020 de derogare, pentru anul 2020, de la Regulamentele de punere în aplicare (UE) nr. 809/2014, (UE) nr. 180/2014, (UE) nr. 181/2014, (UE) 2017/892, (UE) 2016/1150, (UE) 2018/274, (UE) 2017/39, (UE) 2015/1368 și (UE) 2016/1240 în ceea ce privește anumite controale administrative și la fața locului aplicabile în cadrul politicii agricole comune (JO L 119, 17.4.2020, p. 3).
         
            (5)  Regulamentul de punere în aplicare (UE) 2021/725 al Comisiei din 4 mai 2021 de derogare, pentru anul 2021, de la Regulamentele de punere în aplicare (UE) nr. 809/2014, (UE) nr. 180/2014, (UE) nr. 181/2014, (UE) 2017/892, (UE) 2016/1150, (UE) 2018/274, (UE) nr. 615/2014 și (UE) 2015/1368 în ceea ce privește anumite controale administrative și la fața locului aplicabile în cadrul politicii agricole comune (JO L 155, 5.5.2021, p. 8).
         
            (6)  Regulamentul de punere în aplicare (UE) nr. 809/2014 al Comisiei din 17 iulie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește sistemul integrat de administrare și control, măsurile de dezvoltare rurală și ecocondiționalitatea (JO L 227, 31.7.2014, p. 69).
         
            (7)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).
         
            (8)  Regulamentul de punere în aplicare (UE) nr. 180/2014 al Comisiei din 20 februarie 2014 de stabilire a normelor de aplicare a Regulamentului (UE) nr. 228/2013 al Parlamentului European și al Consiliului privind măsurile specifice din domeniul agriculturii în favoarea regiunilor ultraperiferice ale Uniunii (JO L 63, 4.3.2014, p. 13).
         
            (9)  Regulamentul de punere în aplicare (UE) nr. 181/2014 al Comisiei din 20 februarie 2014 de stabilire a normelor de aplicare a Regulamentului (UE) nr. 229/2013 al Parlamentului European și al Consiliului privind măsurile specifice din domeniul agriculturii în favoarea insulelor mici din Marea Egee (JO L 63, 4.3.2014, p. 53).
         
            (10)  Regulamentul de punere în aplicare (UE) 2017/892 al Comisiei din 13 martie 2017 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sectorul fructelor și legumelor și sectorul fructelor și legumelor prelucrate (JO L 138, 25.5.2017, p. 57).
         
            (11)  Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (JO L 347, 20.12.2013, p. 671).
         
            (12)  Regulamentul de punere în aplicare (UE) 2016/1150 al Comisiei din 15 aprilie 2016 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol (JO L 190, 15.7.2016, p. 23).
         
            (13)  Regulamentul de punere în aplicare (UE) 2018/274 al Comisiei din 11 decembrie 2017 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de autorizații pentru plantările de viță-de-vie, certificarea, registrul de intrări și de ieșiri, declarațiile obligatorii și notificările, de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului în ceea ce privește controalele relevante și de abrogare a Regulamentului de punere în aplicare (UE) 2015/561 al Comisiei (JO L 58, 28.2.2018, p. 60).
         
            (14)  Regulamentul delegat (UE) 2018/273 al Comisiei din 11 decembrie 2017 de completare a Regulamentului (UE) nr. 1308/2013 al Parlamentului European și al Consiliului în ceea ce privește sistemul de autorizații pentru plantările de viță-de-vie, registrul plantațiilor viticole, documentele însoțitoare și certificarea, registrul de intrări și de ieșiri, declarațiile obligatorii, notificările și publicarea informațiilor notificate, de completare a Regulamentului (UE) nr. 1306/2013 al Parlamentului European și al Consiliului în ceea ce privește controalele și sancțiunile relevante, de modificare a Regulamentelor (CE) nr. 555/2008, (CE) nr. 606/2009 și (CE) nr. 607/2009 ale Comisiei și de abrogare a Regulamentului (CE) nr. 436/2009 al Comisiei și a Regulamentului delegat (UE) 2015/560 al Comisiei (JO L 58, 28.2.2018, p. 1).
         
            (15)  Regulamentul de punere în aplicare (UE) nr. 615/2014 al Comisiei din 6 iunie 2014 de stabilire a normelor de aplicare a Regulamentului (UE) nr. 1306/2013 al Parlamentului European și al Consiliului și a Regulamentului (UE) nr. 1308/2013 al Parlamentului European și al Consiliului în ceea ce privește programele de lucru pentru susținerea sectorului uleiului de măsline și al măslinelor de masă (JO L 168, 7.6.2014, p. 95).
         
            (16)  Regulamentul de punere în aplicare (UE) 2015/1368 al Comisiei din 6 august 2015 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din sectorul apicol (JO L 211, 8.8.2015, p. 9).
         
            (17)  Regulamentul delegat (UE) nr. 639/2014 al Comisiei din 11 martie 2014 de completare a Regulamentului (UE) nr. 1307/2013 al Parlamentului European și al Consiliului de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de modificare a anexei X la regulamentul menționat (JO L 181, 20.6.2014, p. 1).
         
            (18)  Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (JO L 206, 22.7.1992, p. 7).
         
            (19)  Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice (JO L 20, 26.1.2010, p. 7).
         
            (20)  Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (JO L 347, 20.12.2013, p. 487).